অনিতাই ক' লে, "কিন্তু আমাৰ যি অলপ সোণ আছিল সেয়াও বেচিবলগীয়া হ' ল। তেওঁৰ চিকিৎসা আৰু আন খৰচৰ বাবে [চুবুৰীয়া আৰু আত্মীয়ৰ পৰা] ৬০-৬৫,০০০ টকা ধাৰ কৰিবলগীয়া হ' ল।" চিখালি কানহোবাত যথেষ্ট সন্মানীয় ভাতেৰাৱে ক' লে, "আমাৰ গাঁৱৰ বাবে ছেপ্টেম্বৰ-নৱেম্বৰৰ সময়ছোৱা অতি প্ৰত্যাহ্বানমূলক আছিল। আমি চাৰিজনক ৰক্ষা কৰিবলৈ সক্ষম হ' লো, কিন্তু দ্যানেশ্বৰক বচাব নোৱাৰিলো।" এই প্ৰত্যাহ্বানপূৰ্ণ সময়ছোৱা প্ৰথমে এক ভাল কপাহ উৎপাদন বৰ্ষ (জুলাই ২০১৭- মাৰ্চ ২০১৮) হিচাপেহে ভবা হৈছিল, কিন্তু ভয়াবহ কীটৰ আক্ৰমণে সময়ছোৱা ধ্বংসাত্মক ৰূপ দিলে। ভালেৰাৱৰ খেতি পথাৰলৈও কেইবা দশকৰ পাছৰ পুৰণি কীট গোলপীয়া বলৱৰ্ম পুনৰ ঘূৰি আহিলে। এই কীটবিধ ১৯৮০ চনত শেষবাৰৰ বাবে দেখা পোৱা গৈছিল। ১৯৯০ৰ দশকৰ ছিনথেটিক পাইৰেথ্ৰইডৰ ব্যৱহাৰ আৰু ২০০১ চনৰ পাছৰ পৰা বিটি কটনৰ আগমনে এই কীটবিধক প্ৰতিৰোধ কৰিছিল। কিন্তু কীটবিধ এতিয়া কীটনাশক আৰু বিটি দুয়োটাৰ বিৰুদ্ধে প্ৰতিৰোধ ক্ষমতা আহৰণ কৰিছে। (ইয়াৰ বিষয়ে আন এক ধাৰাবাহিকত বহলাই লিখা হ' ব।) বিষক্ৰিয়াৰ ঘটনা আৰু এনে দুৰ্যোগৰপৰা ভৱিষ্যতে হাত সাৰিবৰ বাবে আগতীয়া ব্যৱস্থাৰ পৰামৰ্শ দিবৰ বাবে ২০১৭ চনৰ অক্টোবৰত মহাৰাষ্ট্ৰ চৰকাৰে এখন বিশেষ তদন্ত সমিতি (ছিট) গঠন কৰি দিয়ে। সমিতিখনে ইয়াৰ প্ৰতিবেদন দাখিল কৰিছে। আন আন পৰামৰ্শৰ লগতে সমিতিখনে জনপ্ৰিয় কিন্তু মানৱ শৰীৰৰ বাবে ক্ষতিকাৰক ম' ন' ক্ৰ' ট'ফছ নামৰ কীটনাশকবিধ নিষিদ্ধ কৰিবলৈ উপদেশ দিয়ে। (' ছিট' ৰ প্ৰতিবেদন চাওকঃ অভূতপূৰ্ব তথা ভয়ংকৰ কীঁটৰ আক্ৰমণ) ভালেৰাৱে কয় যে স্থানীয় কৃষি অৰ্থনীতিৰ বাবে এই দুৰ্যোগৰ প্ৰভাৱ বৃহৎ। এই বছৰ তেওঁৰ কপাহ উৎপাদন অতি কমেও ৫০ শতাংশলৈ হ্ৰাস হৈছে। তেওঁৰ ৮ একৰৰ ফাৰ্মখত সাধাৰণ অৱস্থাত এবছৰত প্ৰতি একৰত ১২-১৫ কুইণ্টল কপাহ উৎপাদন হয়। কিন্তু ২০১৭-১৮ বৰ্ষত এই উৎপাদন ৫-৬ কুইণ্টললৈ হ্ৰাস পাইছে। ইয়াতকৈও ডাঙৰ কথাটো হ' ল কাটৰ আক্ৰমণৰ বাবে কপাহৰ মান নিম্ন পৰ্যায়ৰ হৈছে। কম উৎপাদনে স্থানীয় অৰ্থনীতিলৈ ধনৰ সোঁত কম কৰিব। কম পৰিমাণৰ ধনৰ সোঁতৰ অৰ্থ হৈছে কৃষি শ্ৰমিকৰ নিম্ন মজুৰি বা কম কামৰ সুবিধা। চৰকাৰে যদি এম জি এনৰেগাৰ দৰে আঁচনিৰ জৰিয়তে কৰ্মসংস্থান সৃষ্টি নকৰে তেন্তে ইতিমধ্যে পৰি অহা গাঁৱৰ অৰ্থনীতি আৰু বেয়া হ' ব। তেতিয়া ক্ৰয়, বিয়া-বাৰু, নিৰ্মাণ বা আন কোনো খৰচ গাঁওবাসীৰ বাবে সম্ভৱ নহ' ব। ভালেৰাৱে লগতে কয় যে যুগ যুগ চলি ফাৰ্ম মালিক আৰু কৃষি শ্ৰমিকৰ মাজত থকা সম্পৰ্কক মৃত্যু আৰু হাস্পতালত ভৰ্তি কৰাবলগীয়া হোৱা ঘটনাই কুপ্ৰভাৱ পেলাব। উৎপাদন প্ৰক্ৰিয়াত কৰিবলগীয়া অতি গুৰুত্বপূৰ্ণ কাম কীটনাশক স্প্ৰে কৰে শ্ৰমিকসকলে। আৰু এতিয়া তেওঁলোকে স্প্ৰে কৰিবলৈ ভয় খাইছে। যাভাতমলত বিষক্ৰিয়াই ভয়াবহ ৰূপ ধাৰণ কৰাৰ পাছত এতিয়া অঞ্চলটোত এই কামটো কৰাবলৈ শ্ৰমিকক সন্মত কৰোৱা কঠিন হৈ পৰিছে। স্প্ৰেৰ কাম বন্ধ ৰাখিলে কীটবোৰৰ বংশ বৃদ্ধিয়ে উৎপাদনত কুপ্ৰভাৱ পেলায়। ভালেৰাৱে কয়, "কৃষি কাৰ্যৰ সহায়কসকলৰ মন জয় কৰি তেওঁলোকৰ বিশ্বাস আমি ঘূৰাই আনিব লাগিব।